|  |  |  |
| --- | --- | --- |
|  |  | Hver 3. virksomhed synes, at det er svært at tale med medarbejdere om kompetenceløft af deres basale færdigheder27.august 2018 |

|  |
| --- |
| BaggrundCa. 583.000 danskere mellem 16 og 65 år har svage læsefærdigheder jf. PIAAC-undersøgelsen, og med trepartsaftalen fra 2017 er der lagt op til, at der skal gøres noget ved problemet. Tidligere undersøgelser viser, at virksomhedernes opbakning har stor betydning for især ufaglærtes lyst til at opkvalificere sig. Men hvor let er det egentlig for virksomhederne at tage hånd om medarbejdere, der har behov for at blive bedre til at læse og skrive? Det ser EVA nærmere på i denne minianalyse. |

|  |
| --- |
| Hovedresultater* Hver tredje virksomhed synes, at det er svært at tale med medarbejdere om kompetenceløft af deres læse- og skrivefærdigheder
* Især brancher med mange private arbejdspladser har svært ved at tale med medarbejdere om løft af deres læse- og skrivefærdigheder
* Brancher, hvor arbejdsgiveren ofte har svært ved at tale med en medarbejder er også mest tilbøjelige til at synes, at det alene er medarbejdernes eget ansvar at opkvalificere sig.
 |

|  |
| --- |
| Kontakt* Juniorkonsulent Anne Emilie Kaatmann, aek@eva.dk
* Kommunikationskonsulent Emilie Welcher-Ulholm, 2878 6433, ewu@eva.dk
 |

## Hver tredje virksomhed synes, at det er svært at tale med medarbejdere om kompetenceløft af deres læse- og skrivefærdigheder

Figur 1 viser, at næsten en tredjedel (31 %) af virksomhederne oplever, at det ”i høj grad” eller ”i nogen grad” er en udfordring at tale med virksomhedernes medarbejdere om kompetenceløft af deres læse- og skrivefærdigheder.

Figur 1

”I hvilken grad er det en udfordring at tale med en medarbejder om, at vedkommende bør blive bedre til at læse og skrive?” Pct.

Kilde: Opfølgende analyser på virksomhedssurveyen i projektet ”Virksomhedernes behov for basale færdigheder” (EVA, 2017).

Noter: Spørgsmålsformuleringen: ”I hvilken grad er det en udfordring at tale med en medarbejder om, at vedkommende bør blive bedre til at læse og skrive?”. Svarene ”I høj grad” og ”I nogen grad enig” er lagt sammen til ”Det er en udfordring”, mens svarene ”I mindre grad” og ”Slet ikke” er lagt sammen til ”Det er ikke en udfordring”. Svarkategorien ”ved ikke” er ekskluderet. Spørgsmålet er kun stillet til virksomheder med en eller flere medarbejdere med behov for at blive bedre til at enten læse eller skrive. N=476 virksomheder.

## Især brancher med mange private arbejdspladser synes, at det er svært at tale med medarbejdere, om at de bør blive bedre til at læse og skrive

Figur 3 viser, hvor mange virksomheder der synes, at det er udfordrende at tale med medarbejdere, der bør blive bedre til at læse og skrive fordelt på de fem største branchegrupper. Virksomhederne i fire brancher, der primært hører til den private sektor, er dem, der oftest synes, at det er udfordrende at tale med medarbejdere, om at de skal blive bedre til at læse og skrive. ”Bygge og anlæg” ligger i toppen med 41 % af virksomheder, der synes, at det er udfordrende. Branchen ”Offentlig administration, undervisning og sundhed” skiller sig derimod ud ved at ligge markant lavere med 17 % af virksomhederne/arbejdspladsernes, der synes, at det er udfordrende at tale med medarbejderne, om at de skal blive bedre til at læse og skrive.

 3

Andelen, der oplever det som udfordrende at tale med medarbejdere, der bør blive bedre til at læse og skrive. Brancheopdelt. Pct.

Kilde: Opfølgende analyser på virksomhedssurveyen i projektet ”Virksomhedernes behov for basale færdigheder” (EVA, 2017).

Noter: Spørgsmålsformuleringen: ”I hvilken grad er det en udfordring at tale med en medarbejder om, at vedkommende bør blive bedre til at læse og skrive?”. Svarene ”I høj grad” og ”I nogen grad enig” er lagt sammen til ”Det er en udfordring”, mens svarene ”I mindre grad” og ”Slet ikke” er lagt sammen til ”Det er ikke en udfordring”. Svarkategorien ”ved ikke” er ekskluderet. Andre brancher er lagt sammen og andelen der oplever, at det er en udfordring at tale om en medarbejders behov for kompetenceløft er her gennemsnitligt 23 %. Spørgsmålet er kun stillet til virksomheder med en eller flere medarbejdere med behov for at blive bedre til at enten læse eller skrive. N=476 virksomheder.

## Brancher, hvor arbejdsgiveren ofte har svært ved at tale med en medarbejder om kompetenceløft, er også mest tilbøjelige til at synes, at det alene er medarbejdernes eget ansvar at opkvalificere sig

Figur 3 viser både andelen, der har svært ved at tale med en medarbejder, der bør blive bedre til at læse og skrive, og andelen, der mener, at det primært er medarbejderens eget ansvar at forbedre sig. Dette er opdelt efter branche.

Branchen ”Offentlig administration, undervisning og sundhed”, der primært hører til den offentlige sektor, skiller sig ud. Her har færrest virksomheder (17 %) har svært ved at tale med en medarbejder, der bør blive bedre til at læse og skrive (jf. figur 2), men også færrest virksomheder (16 %), der mener, at det primært er medarbejderens eget ansvar at forbedre sine læse- og skrive færdigheder.

For virksomhederne i de fire brancher, der primært hører til den private sektor, er det omvendt. Her er der betydeligt flere, der både mener, at det er svært at tale med en medarbejder, der bør blive bedre til at læse og skrive, og at det primært er medarbejderens eget ansvar at forbedre sig. ”Bygge og anlæg” er placeret i toppen med henholdsvis 41 % af virksomhederne, der finder det svært at tale med medarbejdere (jf. figur 2) og 44 % af virksomhederne, der mener, at det primært er medarbejderens eget ansvar at forbedre sine basale færdigheder.

 3

|  |
| --- |
|  |

Andelen, der har svært ved at tale med medarbejdere om opkvalificering, og andelen, der mener, at det primært er medarbejderens eget ansvar at forbedre sig. Brancheopdelt. Pct.

Kilde: Opfølgende analyser på virksomhedssurveyen i projektet ”Virksomhedernes behov for basale færdigheder” (EVA, 2017).

Note: X-aksens spørgsmålsformulering: ”I hvilken grad er det en udfordring at tale med en medarbejder om, at vedkommende bør blive bedre til at læse og skrive?”. Svarene ”I høj grad” og ”I nogen grad enig” er lagt sammen til ”Det er en udfordring”, mens svarene ”I mindre grad” og ”Slet ikke” er lagt sammen til ”Det er ikke en udfordring”. Svarkategorien ”ved ikke” er ekskluderet. N=1,085 virksomheder.

Note: Y-aksens spørgsmålsformulering: ”Hvilken af følgende udsagn passer bedst på virksomhedens holdning til voksenuddannelse: 1) Det er primært medarbejderens eget ansvar at blive bedre til læsning, matematik og it på et grundlæggende niveau 2) Virksomheden har et medansvar for at medarbejderne bliver bedre til læsning, matematik og it på et grundlæggende niveau. Spørgsmålet er kun stillet til virksomheder med en eller flere medarbejdere med behov for at blive bedre til at enten læse eller skrive. N=476 virksomheder.

|  |
| --- |
| **Datagrundlag**Data stammer fra EVA’s spørgeskemaundersøgelse om virksomhedernes behov for basale færdigheder. Spørgeskemaundersøgelsen er rettet mod et repræsentativt udsnit af private og offentlige danske virksomheder. Spørgeskemaundersøgelsen er endvidere afgrænset til virksomheder, der har ufaglærte og/eller faglærte ansat. Virksomheder med 5 til 30 ansatte skal minimum have tre ufaglærte eller faglærte ansat. For virksomheder med 30 ansatte eller derover skal andelen af ufaglærte og/eller faglærte medarbejdere udgøre mindst 10 % af de ansatte. Dataindsamlingen er foretaget i 2016. 1.103 virksomheder har besvaret spørgeskemaet. Læs mere i rapporten: https://www.eva.dk/voksen-efteruddannelse/virksomhedernes-behov-basale-faerdigheder |